b"\n_START_ARTICLE_\nKong Oidipus\n_START_SECTION_\nHandling\n_START_PARAGRAPH_\nLaios voldtok en av sine elever, Khrysippos, hvis far, Pelops, lyste en forbannelse over ham. Denne forbannelsen kom til \xc3\xa5 tynge ogs\xc3\xa5 Oidipus selv. Da han ble f\xc3\xb8dt, foruts\xc3\xa5 et orakel at han kom til \xc3\xa5 drepe sin far. For \xc3\xa5 unng\xc3\xa5 skjebnen fikk Laios spedbarnets ankler gjennomboret med en syl (derav navnet Oidipos, som betyr oppsvulmet fot) og fikk en tjener til \xc3\xa5 sette ham ut i skogen for \xc3\xa5 d\xc3\xb8. Tjeneren svek ham imidlertid, og gav i stedet barnet til en gjeter, som igjen overlot barnet til kong Polybos og dronning Merope (eller Periboia) av Korint, som oppdro Oidipus som deres egen s\xc3\xb8nn._NEWLINE_Senere ble Oidipus advart av oraklet i Delfi at han var skjebnebestemt til \xc3\xa5 drepe sin far og gifte seg med sin mor. Han visste ikke hvem hans egentlige foreldre var, og sverget aldri \xc3\xa5 vende tilbake til Korint. Mens han var ute og reiste, kom han til omr\xc3\xa5dene rundt Theben, hvor han slo en fremmed i hjel under en krangel \xe2\x80\x93 begge nektet \xc3\xa5 vike for den annen \xe2\x80\x93 uten \xc3\xa5 vite at mannen var hans far, kongen av Theben. Oidipus reddet Theben ved \xc3\xa5 svare p\xc3\xa5 Sfinksens g\xc3\xa5te, og ble gjort til konge av byen til gjengjeld. Han giftet seg med enkedronningen, og de fikk fire barn. Tegn fra oven om en dyster skjebne oppsto i Theben, og kongen dro ut for \xc3\xa5 finne \xc3\xa5rsaken. Sannsigeren Tiresias fortalte Oidipus at han selv var kilden til vanskjebnen. Oidipus oppdaget at han var Laios' og Iokastes s\xc3\xb8nn, og at alle profetiene hadde g\xc3\xa5tt i oppfyllelse. Iokaste tok sitt eget liv, og Oidipus stakk ut sine egne \xc3\xb8yne._NEWLINE_Oidipus abdiserte som konge av Theben og overlot riket til sine to s\xc3\xb8nner, Eteokles og Polyneikes, som ble enige om \xc3\xa5 dele tronen mellom seg ved at de satt som konger annethvert \xc3\xa5r. Her slutter stykket Kong Oidipus, men handlingen fortsetter i boken Oidipus i Kolonos. Etter det f\xc3\xb8rste \xc3\xa5ret ved makten nektet Eteokles \xc3\xa5 gi fra seg tronen, og broren angrep Theben med sine tilhengere. Begge d\xc3\xb8de i slaget, og kong Kreon, som n\xc3\xa5 ble konge, forordnet at Polyneikes ikke skulle gravlegges. Antigone, hans s\xc3\xb8ster, trosset bestemmelsen, men ble tatt og d\xc3\xb8mt til \xc3\xa5 begraves levende. Hennes s\xc3\xb8ster Ismene sa at hun hadde hjulpet Antigone og ville dele hennes skjebne. Tiresias fortalte at  gudene mislikte Kreons avgj\xc3\xb8relse, hvilket fikk ham til \xc3\xa5 ombestemme seg, og han gikk selv for \xc3\xa5 begrave Polyneikes. I mellomtiden hadde Antigone hengt seg for ikke \xc3\xa5 bli levende begravet, og da Kreon kom til stedet der hun skulle gravlegges, ble han angrepet av Haimon, som deretter tok sitt eget liv. Da Kreons kone Evrydike fikk h\xc3\xb8re om d\xc3\xb8dsfallene, begikk ogs\xc3\xa5 hun selvmord.\n_START_SECTION_\nTolkning\n_START_PARAGRAPH_\nDet er spesielt to m\xc3\xa5ter man kan tolke skuespillet Kong Oidipus p\xc3\xa5, skjebnen og st\xc3\xa5 for det man sier. Skjebnebudskapet er den mest kjente av de to. Det Sofokles ville med skuespillet var \xc3\xa5 vise at skjebnen din er allerede bestemt og det er umulig \xc3\xa5 flykte fra sin skjebne. Skjebnen vil alltid komme tilbake p\xc3\xa5 deg og du vil alltid gjennomf\xc3\xb8re de handlingene som skal til for at du kommer til din skjebne enten du liker det eller ikke. Dette skildrer han gjennom historien der Oidipus blir \xc2\xablagt ut\xc2\xbb i skogen av en gjeter og funnet av en annen gjeter som ga gutten til kongeparet i Korint som senere flykter tilbake til Teben og blir konge der. _NEWLINE_Den andre tolkningen er at man skal st\xc3\xa5 for det man sier. Da Theben fikk vite hva som var grunnen til at byen var rammet av pest, som skyldes at man enda ikke har funnet den skyldige som drepte den tidligere kongen, gikk kong Oidipus ut og sa ut straffen som ville ramme han n\xc3\xa5r han ble tatt. Da Oidipus i kraft av sin visdom fant ut at det var han som var den skyldige og at moren tok sitt liv, p\xc3\xa5f\xc3\xb8rte han den straffen som han hadde utlyst p\xc3\xa5 seg selv mot store protester fra mange av de Thebens befolkning. S\xc3\xa5 den bel\xc3\xa6rende ved stykket er at man skal v\xc3\xa6re forsiktig med hva man sier og hvis man har sagt noe skal man ogs\xc3\xa5 gjennomf\xc3\xb8re den._NEWLINE_I tillegg kan man ogs\xc3\xa5 nevne Oidipus' s\xc3\xb8ken etter sannhet som en tematisk tolkning. I NRKs radioprogram Studio Sokrates, g\xc3\xa5r de i dybden av stykket med utgangspunkt i det \xc3\xa5 kjenne seg selv. Med sitatet fra Bibelen, n\xc3\xa6rmere bestemt Forkynneren, \xc2\xabden som for\xc3\xb8ker sin kunnskap, for\xc3\xb8ker sin smerte\xc2\xbb, ser vi hvordan Oidipus ved \xc3\xa5 grave i fortiden skaper sin egen ulykke. Ogs\xc3\xa5 NRK-programmet Lesekunst har denne tiln\xc3\xa6rmingen.\n_START_SECTION_\nP\xc3\xa5 norsk\n_START_PARAGRAPH_\nI Norge ble f\xc3\xb8rste gang Kong Oidipus utgitt p\xc3\xa5 norsk i 1893 p\xc3\xa5 Aschehoug forlag, i  Fr. Gjertsens gjendiktning. Den mest kjent utgaven er Peter \xc3\x98stbyes bokm\xc3\xa5lsutgave fra 1924, men finnes ogs\xc3\xa5 i en nynorskutgave gjendiktet av blant annet Eirik Vandvik.\n_START_SECTION_\nFilm\n_START_PARAGRAPH_\n\xc3\x98dipus rex (italiensk spillefilm fra 1967 med manus og regi av Pier Paolo Pasolini._NEWLINE_Don Taylor: Oedipus the King (1984) (TV-serie). Michael Pennington som kong Oidipus."